**Informatīvais ziņojums**

**par Eiropas Savienības vides ministru 2020. gada 13.-14. jūlija videokonferencē izskatāmajiem jautājumiem**

2020. gada 13.-14. jūlijā notiks Eiropas Savienības (turpmāk – ES) vides ministru neformālā videokonference (turpmāk – neformālā sanāksme).

Neformālajā sanāksmē ir plānota ministru viedokļu apmaiņa par zaļo atjaunošanos pēc COVID – 19 krīzes, īpašu uzmanību pievēršot digitalizācijas jautājumiem un ilgtspējīgai attīstībai ES. Neformālajā sanāksmē plānotas diskusijas arī par ES Klimata likumu un ES nacionāli noteikto devumu (turpmāk – NDC) atjaunošanu.

COVID-19 pandēmija ir skārusi visus ES iedzīvotājus un tautsaimniecības nozares. Tomēr pandēmijas ekonomiskās un sociālās sekas dažādās ES dalībvalstīs ievērojami atšķiras, tāpat kā to spēja reaģēt uz satricinājumiem. Tas draud radīt nesamērīgas atšķirības starp ES dalībvalstu tautsaimniecībām un rada nopietnu spriedzi vienotajā tirgū. Lai novērstu kaitējumu, ko ekonomikai un sociālajā jomai nodarījusi COVID – 19 pandēmija un nostādītu ES uz ilgtspējīgas un noturīgas atveseļošanās ceļa, ir jāturpina darbs pie Eiropas Zaļā kursa[[1]](#footnote-2) galveno rīcībpolitiku un pasākumu īstenošanas. Zaļā un digitālā transformācija būs galvenais ES izaugsmes virzītājspēks.

**Zaļā atjaunošanās. Digitalizācija un vide**

Šī gada 13.-14. jūlijā ES vides ministru neformālās videokonferences ietvaros Vācijas prezidentūra ES Padomē plāno organizēt viedokļu apmaiņu par digitalizācijas un ilgtspējas jautājumiem. Diskusiju mērķis ir stimulēt jaunas idejas un priekšlikumus Padomes secinājumiem par digitalizācijas, ilgtspējas un vides jautājumu sasaisti, ko plānots apstiprināt šī gada decembra Vides ministru padomē. Vācijas prezidentūras ES Padomē galvenās prioritātes balstīsies uz Eiropas Zaļā kursa īstenošanu, lai mērķtiecīgi veicinātu ES ekonomisko izaugsmi un virzītos uz klimatneitralitāti. Jaunās prezidentūras darba programma tika veidota saskaņā ar vadmotīvu “Kopā Eiropas atveseļošanai”, un zaļā izaugsme būs ES politikas centrā. Ieguldījumi digitalizācijas attīstīšanā, jaunās tehnoloģijās un inovācijās palīdzēs radīt jaunas darba vietas, tādēļ virzība uz klimatneitralitāti pilnībā saskan ar ekonomikas atveseļošanas prioritāti gan Latvijā, gan visā ES.

Kopš Eiropas Komisija ( turpmāk – EK) publicēja Eiropas Zaļo kursu, diskusijas ES līmenī par tā priekšlikumiem un rīcībpolitikām ir krietni pavirzījušās. Tas ir attiecināms arī uz nesen publicēto Digitālo pakotni: paziņojumus "Eiropas digitālās nākotnes veidošana"[[2]](#footnote-3) un "Eiropas Datu stratēģija"[[3]](#footnote-4), kā arī Balto grāmatu "Mākslīgais intelekts”[[4]](#footnote-5). Eiropeiska pieeja izcilība un uzticēšanās". Gan Eiropas Zaļais kurss, gan Digitālā pakotne raksturo zaļu un digitālu pārkārtošanos kā izaicinājumu, identificējot digitālo pārkārtošanos kā būtisku veicinātāju Eiropas Zaļā kursa iniciatīvu un rīcībpolitiku ieviešanai. Vairākas Eiropas Zaļā kursa iniciatīvas piemin digitālos rīkus, lai sasniegtu vides un klimata politikas mērķus.

Aprites ekonomikas rīcības[[5]](#footnote-6) plāns rosina izmantot ilgtspējīgus produktus kā pakalpojumus. Piemēram, dalītā mobilitāte var radīt jaunas un novatoriskas darba vietas, kā arī uzlabot un veicināt jaunu zināšanu un prasmju apguvi. Aprites ekonomikas rīcības plāns arī aicina izmantot digitālos risinājumus, lai paātrinātu pāreju uz aprites ekonomiku un veicinātu resursu mazāku un efektīvāku izmantošanu. Digitalizācijas būtisks pienesums aprites ekonomikas uzlabošanā būs digitalizēta resursu plūsmu uzskaites sistēmas izveidošana nozīmīgāko resursu plūsmu apzināšanai. Papildus digitalizācija var pilnveidot izglītību, kā arī uzlabot konkurētspēju. Ikdienas dzīves uzlabošanai tiek apsvērta produktu informācijas digitalizācija, ieviešot ES līmenī harmonizētu produktu informācijas sistēmu ar tā dēvētajām elektroniskajām produkta pasēm, kas varētu sniegt informāciju par izstrādājuma izcelsmi, sastāvu, remonta un demontāžas iespējām, kā arī instrukcijas par produktu apsaimniekošanu pēc tā lietošanas.

ES Bioloģiskās daudzveidības stratēģijā[[6]](#footnote-7) datu un informācijas sistēmu izmantošana minētā kā līdzeklis, lai gūtu labāku priekšstatu par Eiropas mežu un ekosistēmu stāvokli un izstrādātu veiksmīgākus risinājumus cīņai pret bioloģiskās daudzveidības samazināšanos. Savukārt stratēģijā “No lauka līdz galdam”[[7]](#footnote-8) minētie digitālie risinājumi sniegs atbalstu lauksaimniekiem, lai palielinātu noturību pret klimata pārmaiņām, kā arī samazinātu pesticīdu un neorganisko mēslošanas līdzekļu izmantošanu.

Latvijas nostāja

Latvija uzskata, ka efektīvai rīcībai aprites ekonomikas jomā pēc COVID – 19 krīzes jāiet kopsolī ar ES un Latvijas virzību uz klimatneitralitāti, kā arī bioloģiskās daudzveidības un ekosistēmu saglabāšanu.

Latvija uzskata, ka pēc COVID-19 krīzes atveseļošanās finansējumam ir jābūt saskanīgam ar Parīzes nolīguma mērķiem un ES virzību uz klimatneitralitāti 2050. gadā.

Latvija uzskata, ka investīcijas klimatneitralitātes mērķu sasniegšanai sekmēs ekonomisko izaugsmi, radīs jaunas darba vietas, inovācijas un palielinās ES globālo konkurētspēju ilgtermiņā.

Latvija piekrīt nepieciešamībai informēt patērētājus par produktu un pakalpojumu oglekļa pēdu. Virzībā uz aprites ekonomiku kā viens no instrumentiem tās sasniegšanai būtu Zaļā publiskā iepirkuma kritēriju piemērošana publiskajos iepirkumos, kuru ietvaros iegādātām ierīcēm ir pēc iespējas mazāka ietekme uz vidi.

Atbalstām ES digitālo tehnoloģiju lomas stiprināšanu. Digitālās infrastruktūras, tehnoloģijas un lietotnes ir būtiski faktori, kas Eiropā un pasaulē varētu ļaut risināt klimata pārmaiņu un vides aizsardzības problēmas, kā tas ierosināts Eiropas Zaļajā kursā. Šo mērķu sasniegšanai nepieciešams veltīt attiecīgu ES finansiālo atbalstu, palielinot finanšu investīciju ieguldījumus digitālās transformācijas veicināšanā. Būtu īpaši svarīgi nesamazināt finansiālo atbalstu, kas nepieciešams, lai izmantotu radušos situāciju digitālās transformācijas izrāvienam, veicinot procesu digitalizācijas un pakalpojumu elektronizācijas attīstību. Latvija uzskata, ka nekādā gadījumā nav pieļaujama EK priekšlikumā par Eiropas infrastruktūras savienošanas instrumenta Digitālo programmu sākotnēji iezīmētā finansējuma samazināšana digitālajai infrastruktūrai.

Latvija uzskata, ka viedo digitālo risinājumu izmantošana nozaru politikās var sekmēt energoefektivitāti un pāreju uz aprites ekonomiku. Latvija novērtē EK ieceri izstrādāt digitālās produktu pases, lai nodrošinātu izsekojamību un informācijas apmaiņu visā vērtību ķēdē.

Vienlaikus būtu svarīgi nodrošināt ierīču labojamību un to programmatūras atjaunināšanu, kā arī elektronikas remonta, demontāžas un pārstrādes iespējas. Ierīču ilgizturība, atkalizmantojamība un remontējamība sekmē resursu pieejamību, tādā veidā mazinot pastāvošo atkarību no esošajām piegādes vērtību ķēdēm.

Lai informācijas un komunikāciju tehnoloģiju (turpmāk – IKT) nozare pilnvērtīgi un harmonizēti sniegtu ieguldījumu ANO Dienaskārtības 2030 ilgtspējīgas attīstības mērķu ieviešanā, IKT nozarei būtu jāturpina samazināt savu vidisko pēdu un siltumnīcefekta gāzu (turpmāk – SEG) emisijas. Latvija uzskata, ka IKT nozares sasaiste ar ilgtspēju ir būtiska, lai risinātu ar vidi un klimata pārmaiņām saistītas problēmas, kā arī nodrošinātu zaļo pārkārtošanos. Vienlaikus ir nepieciešama detalizēta analīze un tālākas diskusijas par pieejamiem finanšu resursiem, kā arī atbalsts energoefektivitātes uzlabošanai un pārejai uz aprites ekonomiku.

Latvijas sākotnējais vērtējums par Eiropas Zaļo kursu iekļauts informatīvajā ziņojumā „Eiropas Zaļais kurss”, kas izskatīts Ministru kabineta 2020. gada 11. februāra sēdē.

Latvijas nacionālā pozīcija par “Jauns aprites ekonomikas rīcības plāns. Par tīrāku un konkurētspējīgāku Eiropu” apstiprināta 2020. gada. 28. aprīļa Ministru kabineta sēdē.

**Klimata politika – ES Klimata likums un NDC**

Plānots, ka sanāksmes laikā ES dalībvalstu ministri, kas atbild par klimata jautājumiem, un EK pārstāvji apspriedīs ES Klimata likuma un ES NDC atjaunošanas virzību Vācijas prezidentūras ES Padomes laikā.

Vācijas prezidentūra uzsver klimata politiku kā rīku, lai pēc atkopšanās no COVID-19 radītās ekonomiskās krīzes, ES būtu vēl spēcīgāka. Tā izvirzījusi klimata politiku par prioritāti, balstoties uz šādiem apsvērumiem:

* COVID-19 krīzes pārvarēšanai nepieciešama izlēmīga rīcība, Eiropas Zaļais kurss piedāvā šādu plānu;
* 2050. gada klimatneitralitātes mērķa sasniegšanai izmaksu efektīvā veidā nepieciešamas papildus rīcības īstermiņā un vidējā termiņā;
* Parīzes nolīguma ietvaros līdz šī gada beigām pusēm jāpalielina to ieguldījums klimata pārmaiņu mazināšanā.

Vērienīgas ES klimata politikas īstenošana stiprinās Eiropas konkurētspēju, un tai būs izšķiroša nozīme, lai ES atkoptos pēc COVID-19 radītās ekonomiskās krīzes. Restartējot ekonomiku, jānodrošina, lai netiktu zaudēts fokuss uz ES ilgtermiņa mērķiem, tāpēc atveseļošanās pasākumiem ir jāatbalsta jābūt balstītiem pārejā uz klimatneitrālu ES.

EK 2020. gada 4. martā publicēja priekšlikumu Eiropas Parlamenta un Padomes Regulai, ar ko izveido sistēmu klimatneitralitātes sasniegšanai un groza Regulu Nr. 2018/1999/ES (turpmāk – ES Klimata likums)[[8]](#footnote-9), kas paredz juridiski saistošā veidā nostiprināt ES klimatneitralitātes sasniegšanas mērķi 2050. gadā.

Latvija, šī gada sākumā, iesniedzot EK Latvijas stratēģiju klimatneitralitātes sasniegšanai līdz 2050. gadam, tāpat kā vairums ES dalībvalstu, ir apņēmusies sasniegt klimatneitralitāti nacionālā līmenī[[9]](#footnote-10).

2020. gadā ANO Vispārējās konvencijas par klimata pārmaiņām (turpmāk - Konvencija) ietvaros valstis ir aicinātas iesniegt atjaunotus to NDC Konvencijas sekretariātā, tādēļ būtiski, ka ES savlaicīgi sagatavo un iesniedz Konvencijas sekretariātā atjaunotu ES NDC, kurā tiktu atspoguļots ambiciozāks ES SEG emisiju samazināšanas mērķis 2030. gadam.

Saskaņā ar 2019. gada decembrī EK publicēto ‘’Eiropas Zaļo kursu”, plānots, ka EK nāks klajā ar ietekmes novērtējumu, kā 2030. gadam nosprausto ES SEG emisiju samazinājuma mērķrādītāju atbildīgi palielināt vismaz līdz 50 %, tiecoties uz 55 %, salīdzinājumā ar 1990. gada līmeni.

Lai panāktu vienošanos par augstākiem ES 2030. gada mērķiem, nepieciešama savlaicīga, kvalitatīva un visaptveroša EK ietekmes novērtējuma publiskošana par 2030. gada mērķu paaugstināšanu, vēlams dalībvalstu līmenī.

Latvijas nostāja

Latvija atbalsta ES līderības stiprināšanu klimata jomā.

Latvija iestājas par ambiciozāku klimata mērķu sasniegšanu, ES iesniedzot Konvencijas sekretariātā atjaunotu ES NDC, t.sk. izvirzot mērķi samazināt kopējo SEG emisiju apjomu par 55 % līdz 2030. gadam salīdzinājumā ar 1990. gadu.

Arī digitālo jautājumu sasaistei ar klimata jautājumiem būs liela nozīme virzībā uz klimatneitralitāti. ES jāveicina digitalizācijas izmantošana un digitālās attīstības sniegtās iespējas pārejā uz klimatneitralitāti.

Latvijas sākotnējais vērtējums par Eiropas Zaļo kursu iekļauts informatīvajā ziņojumā „Eiropas Zaļais kurss”, kas izskatīts Ministru kabineta 2020. gada 11. februāra sēdē.

Latvijas nacionālā pozīcija Nr. 1 “Par priekšlikumu Eiropas Parlamenta un Padomes Regulai ar ko izveido sistēmu klimatneitralitātes sasniegšanai un groza Regulu (ES) Nr.2018/1999 (Eiropas Klimata likums)” tika apstiprināta Ministru kabineta 2020. gada 21. maija sēdē.

 **Latvijas delegācija**

Delegācijas vadītājs: **Juris Pūce,** Vides aizsardzības un reģionālās attīstības ministrs

Delegācijas dalībnieki: **Alda Ozola**, Vides aizsardzības un reģionālās attīstības ministrijas valsts sekretāra vietniece;

**Linda Leja,** Vides aizsardzības un reģionālās attīstības ministrijas nozares padomniece, Latvijas Republikas Pastāvīgā pārstāvniecība Eiropas Savienībā

 **Anna Popkova,** Vides aizsardzības un reģionālās attīstības ministrijas Klimata pārmaiņu departamenta Klimata pārmaiņu un adaptācijas politikas nodaļas vecākā eksperte.

Vides aizsardzības un reģionālās attīstības ministrs J. Pūce

Valsts sekretārs E. Balševics

1. <https://eur-lex.europa.eu/legal-content/EN/TXT/?qid=1591860453794&uri=CELEX:52019DC0640> [↑](#footnote-ref-2)
2. <https://eur-lex.europa.eu/legal-content/LV/TXT/PDF/?uri=CELEX:52020DC0067&from=EN> [↑](#footnote-ref-3)
3. <https://eur-lex.europa.eu/legal-content/LV/TXT/PDF/?uri=CELEX:52020DC0066&from=EN> [↑](#footnote-ref-4)
4. <https://ec.europa.eu/info/sites/info/files/commission-white-paper-artificial-intelligence-feb2020_en.pdf> [↑](#footnote-ref-5)
5. <https://eur-lex.europa.eu/legal-content/EN/TXT/?qid=1584434950660&uri=CELEX:52020DC0098> [↑](#footnote-ref-6)
6. https://eur-lex.europa.eu/legal-content/LV/TXT/HTML/?uri=CELEX:52020DC0380&from=EN [↑](#footnote-ref-7)
7. <https://eur-lex.europa.eu/legal-content/LV/TXT/?qid=1590404602495&uri=CELEX%3A52020DC0381> [↑](#footnote-ref-8)
8. https://eur-lex.europa.eu/legal-content/EN/TXT/?qid=1547536916236&uri=CELEX:52020PC0080 [↑](#footnote-ref-9)
9. ES valstu un to valdību vadītāji pagājušā gada decembrī, Eiropadomes laikā vienojās līdz 2050. gadam panākt klimatneitrālu ES. Secinājumi pieejami: <https://data.consilium.europa.eu/doc/document/ST-29-2019-INIT/lv/pdf> [↑](#footnote-ref-10)